**A közszolgáltatás műszaki tartalma**

**1.Települési szilárd vegyes hulladék**

|  |  |
| --- | --- |
| A települési szilárd vegyes hulladékok gyűjtési gyakorisága: | heti egyszer |
| A gyűjtés napja: | csütörtök |

A szolgáltatás igénybevevőinek, szállítási napon reggel 6,00 óráig kell kihelyezni a hulladéktároló edényt, vagy cégemblémás zsákot az útpadkára, illetve a begyűjtést végző járművel megközelíthető és ürítésre alkalmas helyre, az ingatlan bejáratának a közelében, gyűjtőjármű közlekedésére alkalmas úttól legfeljebb 5 méterre.

A Közszolgáltató lakóingatlanonként 1 db 110, vagy 1 db 120 literes edény ürítését köteles elvégezni. 60 literes edény használatára és díjának megfizetésére az 1 fős háztartások jogosultak.

A Közszolgáltatónál illetve alvállalkozójánál megvásárolható cégemblémás zsákot a Közszolgáltató korlátlan számban köteles elszállítani.

Jelen szerződés 5/a pontjában rögzítettek szerint az Önkormányzat a közszolgáltatással összefüggő személyes adatokat (ingatlantulajdonos családi és utóneve, születési családi és utóneve, születési helye, születési ideje és anyja születési családi és utóneve) az azokban bekövetkezett változásokat, illetve az ingatlannál használható gyűjtőedény típusát számlázási időszakonként (minden év február 28-ig, május 31-ig, augusztus 31-ig, november 30-ig) ellenszolgáltatás mentesen, megküldi a Közszolgáltató részére.

Az üdülőként nyilvántartott ingatlannal rendelkező tulajdonosok esetében az éves hulladékgazdálkodási közszolgáltatási díj 50%-a kerül megállapításra. Üdülőingatlanként nem tartható olyan ingatlan nyilván, melyre vonatkozóan bejelentett lakóhellyel – ideiglenes vagy állandó - személy rendelkezik.

Téli időszakban az Önkormányzat az útviszonyok közlekedésre alkalmas állapotáról a helyben szokásos módon gondoskodik. Az ingatlanhasználó az átvételi hely megközelíthetőségéről, valamint a gyűjtőedényzet kezelése érdekében érintett útszakasz hó- és síkosság elleni védelméről gondoskodni köteles.

Tilos a gyűjtőedénybe elhelyezett hulladékot összepréselni. Ha a gyűjtőedényben olyan nedves hulladékot helyeztek el, amely az edényben összetömörödött, vagy befagyott, illetve a tiltás ellenére az edényben levő hulladékot úgy összepréselték, hogy emiatt az edényt üríteni nem lehet az Ingatlanhasználó a Közszolgáltató felhívására köteles az edényt üríthetővé, illetve használhatóvá tenni. Köteles e fenti tevékenysége miatt bekövetkező kárt megtéríteni.

Ha a gyűjtőedényzet ürítése az ingatlanhasználók hibájából marad el, akkor az ürítésre csak az ingatlanra vonatkozó következő szállítási napon kerül sor. Az ingatlanhasználó hibájából elmaradó gyűjtőedényzet ürítés a közszolgáltatás végzése után kiállított számla összegét nem befolyásolja.

Ha a vegyes hulladékot, a Közszolgáltató a szállítási napon, elszállítani nem tudja, és a szállítás kimaradása a Közszolgáltatónak felróható ok miatt történik, akkor a Közszolgáltató köteles többletdíjazás igénye nélkül helyettesítő megoldásról gondoskodni. Az új időpontról a lakosságot tájékoztatni kell.

Ha a vegyes hulladékot a Közszolgáltató tőle független vis maiornak számító okok (pl. közlekedésre nem alkalmas útviszonyok) miatt nem tudja elszállítani, akkor a következő szállítási nappal bezáróan kell a hulladékszállítást elvégeznie. Ilyen esetben az ingatlanhasználóval a szállítás kimaradása miatt felhalmozódott hulladékot a Közszolgáltatónak akkor is el kell szállítani, ha nem gyűjtőedényben, vagy emblémás zsákban kerül kihelyezésre.

Amennyiben az egyes gyűjtőhelyek megközelítése tartósan nem lehetséges a közlekedésre alkalmatlan útviszonyok miatt - különös tekintettel a téli időszakra - úgy az Önkormányzat kötelessége a településen a gyűjtési útvonalak járhatóságát biztosítani, vagy megoldást találni a gyűjtőedények kihelyezésére olyan járható útvonalra, ahol a gyűjtés és az edények kiürítése biztosítható.

**2. Lomtalanítás**

A Közszolgáltató vállalja az évente egy alkalommal megrendezésre kerülő lomtalanítási akció lebonyolítását. Amennyiben a Közszolgáltató a szolgáltatás ellátáshoz Alvállalkozót vont be, úgy a lomtalanítás operatív lebonyolítását az Alvállalkozója útján biztosítja. A lomtalanítási akció időpontjának leegyeztetése után a lakosság kiértesítése az Önkormányzat feladata.

A lomtalanítás költségét a közszolgáltatási díj tartalmazza.

Amennyiben olyan hulladék is kihelyezésre kerül a lomtalanítás alkalmával mely nem tartozik a közszolgáltatás keretében biztosított lomtalanítási hulladék körébe, úgy annak elszállítása megtagadható. A Közszolgáltató, vagy alvállalkozója az ilyen hulladékot csak térítés ellenben szállítja el, annak költségét pedig az Önkormányzat téríti meg közvetlenül a szolgáltató részére.

**3. Elkülönített gyűjtés: szelektív hulladékgyűjtő sziget**

A Közszolgáltató a településen létesült szelektív hulladékgyűjtő sziget üzemeltetését folyamatosan végzi járatszerűen. Az átvett hulladékok kezeléséről és hasznosításáról a Közszolgáltató gondoskodik.

**4. Elkülönített gyűjtés: házhoz menő zsákos rendszer**

A Közszolgáltató házhoz menő, zsákos/gyűjtőedényben történő szelektív hulladékgyűjtést végez a településen, havi gyakorisággal. A Közszolgáltató vagy Alvállalkozója által a gyűjtéshez biztosított zsákokban/edényben a műanyag és fém illetve papír csomagolóanyagok helyezhetőek el. A pontos időpontokról a Közszolgáltató külön értesítést küld az Önkormányzatnak. Az átvett hulladékok kezeléséről és hasznosításáról a Közszolgáltató gondoskodik.

**5. Temetői hulladék:**

A Közszolgáltató a helyi temetőkbe kihelyez 1 db 5 m3-es konténert, melynek ürítése az Önkormányzat előzetes igénybejelentése alapján történik, az igénybejelentést követő járatnapon. A konténer ürítési díja az Önkormányzattal közvetlenül kerül elszámolásra. A fizetési feltételeket és a díj mértékét a 2. számú melléklet tartalmazza.

**6. ISPA**

A „Nyugat-Balaton és Zala folyó völgye Regionális Hulladékgazdálkodási Rendszer” elnevezésű ISPA/KA projekt keretében megvalósult létesítmények településre vetített használati díját a közszolgáltatási díj tartalmazza.

**2. számú melléklet**

**A közszolgáltatási tevékenységre vonatkozó, jelen szerződés hatályba lépésének időpontjában alkalmazott díjtételek**

**1. Hulladékgazdálkodási közszolgáltatási díjak**

2016. április elsejét követő teljesítések esetében a lakosság részére történő közszolgáltatási díjat tartalmazó számla kibocsájtásra a Nemzeti Hulladékgazdálkodási Koordináló és Vagyonkezelő Zrt jogosult.

**2. Az Önkormányzattal közvetlenül elszámolt további díjak**

|  |  |  |
| --- | --- | --- |
| Szolgáltatás | Díj  | A számla kiállítása |
| Temetői hulladék | **24663,-Ft/forduló ürítés** | negyedévente |
| Konténer bérlete | **8465 Ft/hó** | negyedévente |

A táblázatban szereplő díjra felszámítandó a mindenkori érvényben lévő ÁFA.